**D ô v o d o v á s p r á v a**

1. **Všeobecná časť**

Predložený návrh zákona, ktorým sa mení a dopĺňa zákon Národnej rady Slovenskej republiky č. 513/1991 Zb. Obchodný zákonník v znení neskorších predpisov a ktorým sa menia a dopĺňajú niektoré zákony predkladá na rokovanie Národnej rady Slovenskej republiky skupina poslancov Národnej rady Slovenskej republiky.

**Cieľom predloženého návrhu je zrušiť povinné vedenie rezervného fondu v obchodných spoločnostiach.**

Uvedená povinnosť vedenia rezervného fondu predstavuje len účtovnú operáciu a nemá vplyv na reálne hospodárenie podniku. Prostriedky fondu nemusia byť reálne viazané v banke na bankovom účte alebo v hotovosti, môžu byť napr. vedené aj ako pohľadávka, čím sa úplne stráca zmysel rezervného fondu ako inštitútu zabezpečujúceho peňažné prostriedky v prípade potreby pokrytia finančných strát podniku alebo ako záruky finančného plnenia oprávnených osôb.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, nebude mať sociálny vplyv ani vplyv na životné prostredie a informatizáciu spoločnosti. Návrh zákona bude mať pozitívny vplyv na podnikateľské prostredie.

1. **Osobitná časť**

**K čl. I**

K bodu 1

Navrhuje sa vypustiť z Obchodného zákonníka ustanovenie týkajúce povinnosti spoločností s ručením obmedzeným a akciových spoločností vytvárať povinne rezervný fond vrátane povinnosti, ktorá v súčasnosti určuje rozsah použitia takto zriadeného rezervného fondu.

K bodu 2

Navrhovanou novelizačnou zmenou sa vypúšťa z § 68 Obchodného zákonníka jeden z titulov, kedy môže súd na návrh štátneho orgánu, na návrh osoby, ktorá osvedčí právny záujem, alebo aj z vlastného podnetu rozhodnúť o zrušení spoločnosti.

K bodu 3

Navrhuje sa vypustiť ustanovenie, ktoré ustanovuje povinnú obsahovú náležitosť spoločenskej zmluvy, ktorá sa týka výšky rezervného fondu.

K bodu 4

Vypúšťa sa ustanovenie, ktoré ustanovuje pravidlá vedenia rezervného fondu v súlade s cieľom predloženého návrhu.

K bodu 5 a 6

Ide o legislatívno-technickú úpravu, ktorej účelom je upraviť ustanovenia súvisiace s vypustením ustanovení obchodného zákonníka, ktoré zakladajú obchodným spoločnostiam podmienky vedenia rezervného fondu.

K bodu 7

Z ustanovenia § 173 sa vypúšťa povinná obsahová náležitosť týkajúca sa rezervného fondu.

K bodu 8 a 9

Ide o legislatívno-technickú úpravu, ktorej účelom je upraviť ustanovenia súvisiace s vypustením ustanovení obchodného zákonníka, ktoré zakladajú obchodným spoločnostiam podmienky vedenia rezervného fondu.

K bodu 10

Navrhuje sa vypustiť povinnosť doplnenia základného imania o výšku menovitých hodnôt akcií vzatých z obehu z rezervného fondu v súlade s cieľom predloženej novely zákona.

K bodu 11

Navrhuje sa vypustiť ustanovenie, ktoré zakladá obchodným spoločnostiam podmienky tvorby a vedenia rezervného fondu.

**K čl. II**

Účinnosť predkladanej novely sa navrhuje od 1. januára 2017.